b"\n_START_ARTICLE_\nAudi R8\n_START_SECTION_\nDisseny\n_START_PARAGRAPH_\nLa disposici\xc3\xb3 del motor \xc3\xa9s central posterior, per primera vegada en la hist\xc3\xb2ria d'Audi. Un dels models que es va usar com a inspiraci\xc3\xb3 d'aquest R8 va ser l'Auto Union Tipus C. D'aquesta forma, amb un motor central s'assoleix una distribuci\xc3\xb3 del pes gaireb\xc3\xa9 perfecta, amb el 44% al morro i el 56% a la cua. _NEWLINE_La carrosseria de l'R8 est\xc3\xa0 constru\xc3\xafda completament en alumini. Les preses d'aire no nom\xc3\xa9s s\xc3\xb3n un element estil\xc3\xadstic, sin\xc3\xb3 que ajuden a millorar l'aerodin\xc3\xa0mica i a ventilar el motor. _NEWLINE_Com els prototips que corren a Le Mans, l'habitacle est\xc3\xa0 despla\xc3\xa7at cap endavant i acaba amb un gran vidre posterior descendent, a trav\xc3\xa9s de la qual es visualitza el motor._NEWLINE_La cua \xc3\xa9s m\xc3\xa9s ampla que el morro, com al Lamborghini Countach, marca que tamb\xc3\xa9 forma part del Grup Volkswagen. \xc3\x89s a m\xc3\xa9s el primer vehicle de producci\xc3\xb3 del m\xc3\xb3n que incorpora el sistema LED tamb\xc3\xa9 en les \xc3\xb2ptiques davanteres. Aix\xc3\xb2 li permet tenir una variada gamma de formes d'il\xc2\xb7luminaci\xc3\xb3, i va donar als seus dissenyadors la possibilitat de jugar amb les formes del morro.\n_START_SECTION_\nInterior\n_START_PARAGRAPH_\nL'arquitectura de l'habitacle est\xc3\xa0 orientada b\xc3\xa0sicament cap al conductor. El volant, com qualsevol esportiu modern, tallat en la seva part inferior, ja que \xc3\xa9s l'\xc3\xbanica forma de donar lloc a les cames. El disseny combina molta modernitat i alguns tocs retro, com es veu en la forma dels rellotges. _NEWLINE_La tapisseria \xc3\xa9s de cuir, per\xc3\xb2 es pot sol\xc2\xb7licitar butaques especials, desenvolupades per quattro GmbH. Darrere de les butaques hi ha un petit espai de 100 litres de capacitat per a desar dues bosses o, segons els dissenyadors, dues bosses de pals de golf.\n_START_SECTION_\nMec\xc3\xa0nica\n_START_PARAGRAPH_\nEl motor de l'R8 \xc3\xa9s un gasolina V8 amb quatre v\xc3\xa0lvules per cilindre i injecci\xc3\xb3 directa FSI, relacionada amb la d'altres models del Grup Volkswagen. La seva pot\xc3\xa8ncia m\xc3\xa0xima \xc3\xa9s de 420 CV a 7800 rpm, i el seu parell motor m\xc3\xa0xim \xc3\xa9s de 430 Nm. Entre les 3.500 i 7.600 rpm, el parell motor \xc3\xa9s superior a 385 Nm. _NEWLINE_L'R8 accelera de 0 a 100\xc2\xa0km/h en 4,6 s i la seva velocitat m\xc3\xa0xima \xc3\xa9s de 301\xc2\xa0km/h, fregant les 8.250 rpm. _NEWLINE_Tamb\xc3\xa9 hi ha una versi\xc3\xb3 amb un motor V10 de 5.204 cc que d\xc3\xb3na 525 CV de pot\xc3\xa8ncia a 8.000 rpm. El seu parell motor m\xc3\xa0xim \xc3\xa9s de 530 Nm a 6.500 rpm. Aquest, pesa 258 kg, 31 kg m\xc3\xa9s que el V8 del R8 4.2. Aquest Audi R8 5.2 FSI quattro accelera de 0-100 km/h en tan sols 3,9 segons i la seva velocitat m\xc3\xa0xima \xc3\xa9s de 319 km/h._NEWLINE_La lubricaci\xc3\xb3 del R8 es realitza amb c\xc3\xa0rter sec, per a evitar problemes de lubricaci\xc3\xb3 sota fortes acceleracions laterals. _NEWLINE_L'R8 posse\xc3\xafx el sistema de tracci\xc3\xb3 integral Quattro i est\xc3\xa0 disponible amb una caixa de canvi manual de sis marxes i una autom\xc3\xa0tica, aquesta darrera anomenada R-tronic. No hi ha connexi\xc3\xb3 f\xc3\xadsica entre la palanca i la caixa, sin\xc3\xb3 que la informaci\xc3\xb3 es transmet sense fils."